บทเทศน์ของพระสมณทูต พอล ชาง อิน-นัม

โอกาสฉลองอาสนวิหารแม่พระบังเกิด บางนกแขวก

๘ กันยายน ๒๐๑๓

เรียนพระคุณเจ้า

สวัสดีพี่น้องสงฆ์

นักบวชชาย-หญิงและพี่น้องคริสตชนที่เคารพรักทุกท่าน

พ่อมีความยินดีเป็นอย่างยิ่ง ที่ได้มีโอกาสมาร่วมมิสซาโอกาสฉลองพระแม่มารีย์ทรงบังเกิด ในอาสนวิหารที่สวยงาม พ่อขอขอบใจพระสังฆราชยอห์น บอสโก ปัญญา กฤษเจริญ บรรดาพระสงฆ์ นักบวช และพี่น้อง คริสตชนทุกคนในสังฆมณฑลราชบุรี ที่ได้เชิญพ่อและต้อนรับพ่ออย่างอบอุ่น

เป็นครั้งแรกที่พ่อมาเยี่ยมสังฆมณฑลของพี่น้อง พ่อขอร่วมถวายมิสซานี้เพื่อพี่น้องทุกคน ที่มาร่วมมิสซาในวันนี้ ขอภาวนาให้สมาชิกทุกคนในครอบครัวของพวกท่าน เพื่อพระศาสนจักรท้องถิ่นสังฆมณฑลราชบุรี เพื่อพระสังฆราช พระสงฆ์ บรรดานักบวชชาย-หญิง

ในฐานะที่พ่อเป็นตัวแทนขององค์พระสันตะปาปา พ่อขอนำความปรารถดีจากสมเด็จพระสันตะปาปาฟรังซิส ซึ่งได้รับเลือกเมื่อเดือนมีนาคม มายังพี่น้องทุกคน ขอนำความยินดีด้วยความเชื่อมายังพวกเราทุกคน พระสันตะปาปาทรงเป็นพยานให้เราเห็นความดี ความรัก ความเมตตาขององค์พระผู้เป็นเจ้า ด้วยชีวิตที่สุภาพ สมถะ และเต็มไปด้วยความรักต่อผู้ยากไร้ พ่อจึงขอคำภาวนาจากพี่น้องเพื่อพระสันตะปาปา ขอให้พระองค์ทรงมีพลังขององค์พระจิตเจ้า มีปรีชาญาณและพลานามัยที่สมบูรณ์ เพื่อว่าพระสันตะปาปาจะสามารถประกอบภารกิจที่เต็มด้วยความรับผิดชอบที่ยิ่งใหญ่ ในฐานะชุมพาบาลสูงสุดของพระศาสนจักรสากล

ฉลองการบังเกิดของพระแม่มารีย์พรหมจารี

วันนี้ พระศาสนจักรให้เราฉลองการบังเกิดของพระแม่มารีย์พรหมจารี องค์อุปถัมภ์ของอาสนวิหาร ในบทแห่เข้าของมิสซาในวันนี้กล่าวว่า “ ให้เราร่วมฉลองด้วยจิตใจที่ชื่นชมยินดี โอกาสที่พระแม่มารีย์พรหมจารีทรงบักเกิด โดยทางพระแม่มารีย์ องค์พระคริสตเจ้า บุตรแห่งความยุติธรรม จะทรงบังเกิดมา ” โดยทางพระแม่มารีย์พรหมจารี พวกเราผู้มีความเชื่อจึงได้รับความรอด พระสิริมงคลขององค์พระผู้เป็นเจ้าประจักษ์ให้มนุษย์ทุกคนได้เห็น

จากหนังสือพระคัมภีร์ภาคพระธรรมเดิม หนังสือปฐมกาลบทที่ ๓ ข้อ ๙-๒๐ บอกเราให้ทราบว่าธรรมชาติของมนุษย์มีมลทินบาปจากบรรพบุรุษของเราคืออาดัมและเอวา ได้กระทำบาป ไม่นอบน้อมเชื่อฟังน้ำพระทัยขององค์พระผู้เป็นเจ้า พระผู้สร้าง ผลตามมาคือความเจ็บปวด ความทุกข์ทรมานและความตาย แต่องค์พระผู้เป็นเจ้า ทีมีเมตตารักที่ไม่สิ้นสุด ทรงส่งพระบุตรของพระองค์ในฐานะพระมหาไถ่มาช่วยมนุษย์ โดยทรงเลือกพระแม่มารีย์ให้เป็นพระมารดาของพระมหาไถ่ ตั้งแต่วินาทีแรกของการตั้งครรภ์และการบังเกิดพระเยซูเจ้า พระแม่ทรงปราศจากบาปใดใดทั้งสิ้น นี่คือพระแม่มารีย์ผู้ปฏิสนธินิรมล และในวาระสุดท้ายของของพระแม่มารีย์ในโลกนี้ พระแม่ทรงได้รับเกียรติยงขึ้นสวรรค์ทั้งกายและวิญญาณ เข้ามีส่วนในการไถ่บาปขอองค์พระเยซูคริสต์เจ้า

โอกาส “ ปีแห่งความเชื่อ ” พระสันตะปาปากิตติคุณ เบเนดิกต์ที่ ๑๖ ทรงปรารถนาให้พวกเราระลึกถึงโอกาสครบ ๕๐ ปีของสังคายนาวาติกันที่ ๒ ให้เราพิจารณาความเชื่อของเราเกี่ยวกับพระแม่มารีย์พรหมจารี พระมารดาของพระคริสต์เจ้าและพระศาสนจักร พระแม่มารีย์พรหมจารย์เป็นสตรีแห่งความเชื่อ ตลอดชีวิตของพระแม่มารีย์ พระนางสนใจ เอาใจใส่ และรอคอยพระสัญญาขององค์พระผู้เป็นเจ้า รอคอยองค์พระคริสตเจ้าพระบุตรของพระบิดามาบังเกิดเป็นมนุษย์ พระแม่พร้อมน้อมรับน้ำพระทัยขององค์พระผู้เป็นเจ้าในทุกเรื่องและทุกเวลา

พระวรสารวันนี้ ( มัทธิว บทที่ ๑ ข้อ ๑-๑๖ และ ๑๘ –๒๓ ) กล่าวถึงการสืบสายโลหิตขององค์พระคริสตเจ้า บอกเราว่าพระองค์เป็นบุตรของดาวิด บุตรของอับราฮัม พระมหาไถ่ที่ทรงสัญญาไว้จะเสด็จมาเพื่อไถ่บาปมวลมนุษย์ พระองค์จะบังเกิดมาในครรภ์ของพระแม่มารีย์พรหมจารีด้วยฤทธิเดชของพระจิตเจ้า เทวดาได้นำสาส์นขององค์พระผู้เป็นเจ้ามาแจ้งแก่นักบุญยอแซฟในความฝันว่า “ ยอแซฟ บุตรของดาวิด อย่ากลัวที่จะรับมารีย์เป็นภรรยา เพราะพระนางทรงครรภ์ด้วยฤทธิเดชของพระจิตเจ้า พระนางจะให้บังเกิดบุตร นามว่าเยซู พระองค์จะเป็นผู้ช่วยมนุษย์ให้รอดจากบาป ” ( บทที่ ๑ ข้อ ๑๘-๒๓)

นักบุญลูกา ( บทที่ ๑ ข้อ ๑๖-๓๘) เล่าเรื่องตอนนี้ละเอียดกว่าและเน้นการแจ้งข่าวการบังเกิดมาของพระเยซูคริสต์ เป็นรหัสธรรม เป็นการเริ่มงานไถ่บาปของพระคริสตเจ้า เพื่อมนุษยชาติจะได้รับความรอด

“ พระแม่มารีย์ ผู้เปี่ยมด้วยพระหรรษทาน ”

“ วันทามารีย์ เปี่ยมด้วยพระหรรษทาน พระเจ้าสถิตกับท่าน ” ( ลูกา ๑ : ๒๘) นี่เป็นคำกล่าวที่อัครเทวดากาเบรียลกล่าวกับพระแม่มารีย์ และเป็นคำกล่าวเดียวกันที่เราใช้สรรเสริญพระแม่มารีย์ในบทวันทามรีย์ว่า “ วันทามารีย์ เปี่ยมด้วยพระหรรษทาน พระเจ้าสถิตกับท่าน ”

คำว่า “ วันทา ” ในพระคัมภีร์ จะพบในความหมายถึงการแสดงความยินดีที่พระคริสตเจ้าจะเสด็จมา ( เสฟันยา ๓ : ๑๔ ; โจเอล ๒:๒๑; เซคารียาห์ ๙ : ๙.) เมื่ออัครเทวดามาแจ้งข่าวแด่พระนางมารีย์ เป็นข่าวที่น่ายินดีที่สุด เพราะจะได้เริ่มยุคใหม่ แผ่นดินใหม่ พระมหาไถ่จะเสด็จมา ประกาศให้ทราบว่าความทุกข์โศกที่เคยมีอยู่ในโลกจะหมดไป ความทุกข์ทรมาน ความตาย ความชั่วช้า จะหมดไปเพราะข่าวที่น่ายินดีนี้ เป็นข่าวดีหรือพระวรสารของการช่วยให้รอด

พระแม่มารีย์รับสาสน์ด้วยความยินดี เพราะพระเป็นเจ้าสถิตกับพระแม่

เหตุผลที่พระแม่มารีย์ยินดี เพราะองค์พระมหาไถ่จะเสด็จมาประทับท่ามกลางมวลมนุษย์ ดังที่บรรดาประกาศกในพระธรรมเดิมได้พยากรณ์ไว้ เช่น “ จงร้องเพลงให้ดังสนั่น บรรดาบุตรีแห่งซีออน กษัตริย์แห่งอิสราเอล องค์พระผู้เป็นเจ้าเสด็จมาประทับอยู่ท่ามกลางท่านแล้ว พระองค์จะช่วยให้ท่านรบชนะ ”( เสฟันยา ๓ : ๑๔-๑๗) พระแม่เป็นบุตรีของซีออน พระแม่ตั้งความหวังว่าองค์พระผู้เป็นเจ้าจะเสด็จมากระทำการให้ทุกอย่างสมบูรณ์ไป

เมื่อเทวดากล่าวทักทายพระแม่มารีย์ว่า “ เปี่ยมด้วยพระหรรษทาน ” เป็นอีกตอนหนึ่งที่พระแม่มารีย์มีความยินดี เพราะพระหรรษทานที่ได้รับ พระแม่จึงสนิทสัมพันธ์กับองค์พระผู้เป็นเจ้า ให้พระจิตเจ้าทำงานในตัวพระนาง

พระแม่มารีย์เป็นสิ่งสร้างที่เปิดประตูรับให้พระผู้สร้างเข้ามาทำงานในตัวของพระนาง โดยมิได้สงวนสิ่งใดไว้เลย พระแม่มารีย์จึงดำเนินชีวิตสนิทสัมพันธ์กับองค์พระผู้เป็นเจ้า พระแม่มารีย์พร้อมที่จะสดับฟัง เฝ้าฟังเครื่องหมายต่างๆที่พระเป็นเจ้าจะตรัสกับประชากรของพระองค์ พระแม่มารีย์ดำเนินชีวิตที่เต็มไปด้วยความเชื่อและความหวังในพระสัญญาขององค์พระผู้เป็นเจ้า ผูกพันตนเองไว้กับพระเป็นเจ้า น้อมรับพระวาจาของพระเป็นเจ้าด้วยใจอิสระ รับน้ำพระทัยของพระองค์ สื่อสารกับองค์พระผู้เป็นเจ้าโดยผ่านทางอัครเทวดา กาเบรียล นอบน้อมเชื่อฟังด้วยความเชื่อ พระนางจึงสามารถประกาศออกมาว่า “ ขอให้เป็นไปตามน้ำพระทัยของพระองค์ ”

“ ความเชื่อของอับราฮัม ความเชื่อของพระแม่มารีย์ ”

การรับสาสน์ของพระแม่มารีย์มีลักษณะบางอย่างคล้ายอับราฮัม อับราฮัมเป็นบิดาแห่งผู้มีความเชื่อทั้งหลาย เมื่อท่านสดังฟังเสียงขององค์พระผู้เป็นเจ้า ออกเดินทางจากดินแดนที่เคยอยู่ สละทุกอย่าง ไปยังดินแดนที่ไม่รู้จัก มีเพียงแต่ความไว้วางใจในพระเป็นเจ้าเท่านั้น พระแม่มารีย์ก็เช่นกัน พระแม่มารีย์ไว้ใจและวางใจในสาส์นที่พระเป็นเจ้าตรัสผ่านทางอัครเทวดา นี่เป็นเหตุให้พระแม่เป็นมารดาของผู้มีความเชื่อทั้งหลาย

เรายังเห็นสาระสำคัญอีกอย่างหนึ่งของพระแม่มารีย์คือการเปิดใจและรับการกระทำต่างๆของพระองค์ แม้จะมีความยากลำบาก ความสัมพันธ์ระหว่างสิ่งสร้างกับองค์พระผู้เป็นเจ้ามิได้ทำลายความสัมพันธ์ระหว่างพระผู้สร้างกับสิ่งสร้าง ดังที่นักบุญเปาโลกล่าวถึงความลุ่มลึกของปรีชาญาณขององค์พระผู้เป็นเจ้า “ คำตัดสินของพระองค์สุดที่จะหยั่งรู้ได้ และมรรคาของพระองค์สุดที่จะเข้าใจได้ ” ( โรม ๑๑ : ๓๓ )

จงประพฤติตนตามแบบฉบับของพระแม่มารีย์ เปิดใจทั้งครบต่อองค์พระผู้เป็นเจ้า น้อมรับน้ำพระทัยของพระองค์ แม้บางครั้งจะไม่เข้าใจ ไม่ตรงกับความต้องการของตน แม้บางครั้งเป็นดังกระบี่ที่เสียบแทง ดังที่ผู้เฒ่าซีเมออนได้ทำนายให้แม่พระทราบ ( ลูกา ๒ : ๓๕ )

การเดินทางตามความเชื่อของอับราฮัม มีช่วงแห่งความยินดีเมื่อพระเป็นเจ้าประทานบุตรชายอิสอัก แต่อับราฮัมก็พบกับช่วงเวลาแห่งความยากลำบาก เมื่อเดินทางขึ้นภูเขาโมรีอาห์ เพื่อจะถวายบุตรชายที่สุดรักเป็นเครื่องบูชาแด่พระเป็นเจ้า ดังคำที่เทวดากล่าวว่า “ อย่าลงมือฆ่าเด็กหรือทำร้ายเขาเลย บัดนี้ เรารู้แล้วว่า ท่านยำเกรงพระเจ้า และมิได้หวงบุตรคนเดียวของท่านไว้ไม่ถวายแก่เรา ” ( ปฐมการ ๒๒ : ๑๒)

อับราฮัมเชื่อมั่นและไว้ใจในองค์พระผู้เป็นเจ้า มั่นใจในพระสัญญาของพระองค์ แม้คำสั่งของพระองค์จะไม่เข้าใจและยากลำบากที่จะกระทำตาม พระแม่มารีย์ก็เช่นเดียวกัน พระแม่ตอบรับน้ำพระทัยขององค์พระ ผู้เป็นเจ้าเสมอด้วยความเชื่อ และกระทำเช่นนี้เสมอในชีวิต แม้ช่วงเวลาที่ทุกข์ที่สุดเมื่อยืนอยู่ใต้ไม้กางเขนของพระบุตรของพระแม่ ความเชื่อของพระแม่ก่อให้เกิดความยินดีตั้งแต่รับพระบุตรมาบังเกิดในครรภ์จนถึงการสิ้นพระชนม์บนไม้กางเขน และที่สุดแห่งความชื่นชมยินดีเมื่อพระบุตรได้กลับเป็นขึ้นมาจากความตาย

การดำเนินชีวิตตามความเชื่อของเราแต่ละคนก็เช่นเดียวกัน บางครั้งเราพบกับแสงสว่างแห่งความเชื่อนำทาง แต่หลายครั้งเราก็ไม่พบแสงสว่างจากองค์พระผู้เป็นเจ้า ไม่พบน้ำพระทัยของพระองค์ หรือพบว่าน้ำพระทัยของพระองค์ไม่ตรงกับน้ำใจของเรา ในช่วงชีวิตแบบนี้ ยิ่งเราเปิดใจเรารับองค์พระผู้เป็นเจ้าและไว้ใจในพระองค์เช่นอับรมฮัมและพระแม่มารีย์ เราก็จะยิ่งรับพระพรจากพระองค์ ทำให้เราพบกับสันติสุขและความรักของพระองค์ เราต้องมอบน้ำใจและความต้องการของเราไว้กับพระองค์ แล้วพระองค์จะประทานแสงสว่างเพื่อนำความคิดและการกระทำทุกอย่างของเรา

พี่น้องที่รัก

ขอพระแม่มารีย์ ผู้เป็นแบบฉบับและมารดาแห่งความเชื่อ พระแม่มีชีวิตในความเชื่อด้วยความนอบน้อมเชื่อฟังน้ำพระทัยขององค์พระผู้เป็นเจ้า แสวงหา พิจารณา เข้าใจและยอมรับน้ำพระทัยในชีวิตประจำวัน พระแม่เชิญชวนพวกเราทุกคนให้ปฏิบัติเช่นนี้ด้วยใจสุภาพและจิตใจที่เต็มไปด้วยความเชื่อ ในชีวิตประจำวันทุกวันของเรา

ขอพระแม่มารีย์ช่วยนำพาเรา ให้เติบโตในความเชื่อด้วยจิตใจที่สุภาพ ด้วยความเชื่อที่เต็มด้วยความวางใจ เพื่อให้เราแต่ละคนและทุกคนในโลกจงได้รับพระหรรษทานจากองค์พระผู้เป็นเจ้าเทอญ อาแมน